Ágnes

Az Ágnes görög eredetű női név, a hagnósz (régebbi alakban hagiosz) szóból származik. Jelentése: szűzies, tiszta, szemérmes. Korábbi magyarázatok szerint a latin agnus („bárány”) szóból ered, ez azonban csak a hasonló hangzás és a bárány jelképes jelentése miatti vélt egyezés.

Az ógörög nyelvben több név is származik a hagnosz szóból, és ezek egyik becézett alakja volt a Hagnész. Más források szerint a melléknév nőnemű alakjából, a hagnéből származik. A latinba H nélkül került át, Agnes alakban írták, amit a középkorban Magyarországon Ágnesnek ejtettek.


Rokon nevek 
Agnabella, Ági, Agnéta, Aglent, Bara, Baranka, Inez, Neszta

Gyakoriság 
Az Ágnes az 1440-es évek előtt a 7. leggyakoribb név volt, de a 16.-19. század között vesztett a népszerűségéből, majd a 20. század közepén ismét divatba jött. 1967-ben már a 10., az 1980-as évek közepén pedig a 7. leggyakrabban adott női név. Az 1990-es években is gyakori név volt. A 2000-es években az Ágnes vesztett a népszerűségéből, a 73-97. leggyakrabban adott női név lett, a 2010-es évekre azonban kiesett a 100 leggyakrabban adott női név köréből.

A teljes népességre vonatkozóan a 2000-es években az Ágnes minden évben a 11. helyen állt, 2009-ben 95 269-en viselték ezt a nevet, 2016-ra ez a szám 4000 fővel csökkent.

Névnapok 
január 21., január 28., március 6., június 8., november 16.

Névnapi szokások 
A január 21-i emléknaphoz fűződő egyházi szokás szerint a pápa ekkor szenteli meg azokat a bárányokat, amelyek a gyapjából készítik az új érsekek beiktatására a palliumokat, azaz a fehér vállszalagokat.

A népi időjóslásban azt tartották, hogyha Ágnes napja hideg, akkor a másnapi Vince biztosan enyhébb időt hoz. Egy rábaközi faluban úgy mondták: Ha Ágnes hideg, engesztel Vince, had teljék a pince.

Más vidékeken az Ágnes-nap a férjjövendölés napja volt, de volt olyan település is, ahol az állapotos asszonyok sós vízben mosakodtak meg, hogy a gyerekük szép és egészséges legyen.

Idegen nyelvi változatai 
 albán: Agnesa (ejtsd: agnesza)
 angol, dán, holland, latin, német, norvég: Agnes (ejtsd: agnesz)
 baszk: Añes (ejtsd: anyes)
 bolgár: Agnesza (Агнеса)
 cseh: Anežka (ejtsd: anezska)
 finn: Aune
 francia: Agnès (ejtsd: anyesz)
 görög: Agni (Αγνή)
 horvát, román: Agneza
 japán: Aguneszu
 latin: Janja (ejtsd: jányá)
 lengyel: Agnieszka (ejtsd: agnyeska)
 litván: Agnė
 olasz: Agnese (ejtsd: anyéze)
 orosz: Agnessza, Agnija (Агнесса, Агния)
 román: Agneta
 portugál: Inês (ejtsd: inés)
 spanyol: Inés (ejtsd: inész)
 svéd: Agnes, Agneta, Agnetha
 szerb: Agnija (Агнија)
 szlovák: Agneša (ejtsd: agnesa)

Híres Ágnesek

Magyarok 
 Almási Ágnes világbajnok asztaliteniszező
 Babos Ágnes világbajnok kézilabdázó, edző
 Bálint Ágnes írónő (Mazsola, Futrinka utca)
 Bárfy Ágnes válogatott labdarúgó
 Bertalan Ágnes színésznő
 Dobó Ágnes Miss World Hungary 2010
 Esterházy Ágnes színművész
 Gereben Ágnes kandidátus, tudományos főmunkatárs
 Gergely Ágnes költő, prózaíró, esszéista, műfordító
 Gubík Ági szinésznő
 Hankiss Ágnes pszichológus, író, politikai elemző
 Heller Ágnes filozófus
 Hornyák Ágnes kézilabdázó
 Keleti Ágnes olimpiai bajnok tornász
 Kocsis Ágnes filmrendező
 Kovács Ágnes úszóbajnok
 Kökényessy Ági színésznő
 Kunhalmi Ágnes politikus
 Margitai Ági színművész
 Mészáros Ági színművész
 Nemes Nagy Ágnes költő
 Rapai Ágnes költő
 Rózsa Ágnes erdélyi magyar író, műfordító
 Seszták Ágnes újságíró, politológus
 Szabados Ágnes riporter, műsorvezető
 Szávay Ágnes teniszező
 Szirtes Ági színművésznő
 Vadai Ágnes politikus
 Ágnes Vanilla (Frenyó Ágnes) pop-énekes
 Voith Ági színésznő

Külföldiek 
 Szent Ágnes, a hit és a tisztaság vértanúja
 Franciaországi Ágnes burgundi hercegné
 Merániai Ágnes francia királyné
 Poitoui Ágnes német-római császárné
 Agnes Gonxha Bojaxhio (Teréz anya) albán misszionárius, rendalapító
 Agní Bálca görög operaénekes
 Agyness Deyn angol modell, énekesnő
 Agnieszka Radwanska lengyel teniszező
 Agnieszka Holland lengyel filmrendező
 Agnes Mary Frances Robinson angol költő
 Agnès Sorel francia királyi szerető
 Agnes Smedley amerikai újságírónő
 Agnès Varda francia filmrendező

Egyéb Ágnesek

Az irodalomban 
 Agnes Grey: Anne Brontë angol írónő regényének címe és főszereplője
 Arany János Ágnes asszony című balladájának főszereplője
 Mikszáth Kálmán: A néhai bárány című elbeszélésének főszereplője Baló Ágnes, akinek a neve és a történet között összefüggés van
Örkény István Tóték című kisregényében az egyik főszereplő Tót Ágika.
 Több legenda, történet, vers és festmény született Szent Ágnes életéről, az egyik Szent Ambrus éneke Ágnes vértanúságáról, amit Babits Mihály fordított magyarra.

A képzőművészetben 
 Jusepe de Ribera festménye: Szent Ágnes a börtönben

A tudományban 
 agnezit: egy ásvány, melynek nevében szintén az Ágnes név rejtőzik
 Mohai Ágnes víz gyógyvíz, mely a Fejér megyei Mohán lévő Ágnes-forrás vize

Jegyzetek 

 El Mexicano: Az Ágnes és az Inés közt

Magyar keresztnevek (A, Á)
Női keresztnevek (A, Á)
Görög eredetű magyar női keresztnevek

sl:Neža